**ОБЩИНСКА ИЗБИРАТЕЛНА КОМИСИЯ КАЗАНЛЪК**

**П Р О Т О К О Л**

**№ 58**

**Казанлък, 17.11.2019 г.**

 Заседанието се откри в 17:00 ч. от Председателя Здравко Балевски, при следния:

 **Дневен ред:**

1. Приемане на писмено становище по образувано срещу Решение №241/03.11.2019 год. на ОИК Казанлък съдебно дело и приемане на решение за процесуално представителство.

 2. Разни.

На заседанието присъстват Здравко Балевски, Николай Господинов, Тюркян Салиева, Таня Димитрова, Мариана Стойнева, Йорданка Арнаудова, Петър Иванов, Милена Кацарова, Петко Петков, Ваня Андреева, Любомир Денков, Мартина Кулева и Спас Спасов – всички 13 члена на Комисията, следователно е налице нормативно изискуемия кворум и заседанието е законно. Към протокола се прилага присъствен списък с подписите на присъстващите членове на Общинска избирателна комисия Казанлък.

Г-н Балевски предложи да се премине към обсъждане на текущите въпроси по дейността на Комисията по предварително обявения дневен ред.

**По т.1 от Дневния ред:**

Председателят докладва, че в Общинска избирателна комисия Казанлък е постъпила жалба с Вх. № 229/11.11.2019 г. от Георги Атанасов Данев, подадена в качеството му на кандидат за кмет на Кметство с.Овощник, общ. Казанлък против Решение №241/03.11.2019г. на Общинска избирателна комисия /ОИК/ - Казанлък, с което е обявен Иван Георгиев Колев за избран Кмет на кметство Овощник, област Стара Загора, на втори тур.

 В жалбата се сочи, че решението е незаконосъобразно, тъй като реалният резултат, изразяващ се в броя на действителните и недействителни бюлетини в секционна избирателна комисия №241200078 и №241200077, отразени в хартиените бюлетини, е различен от обявения резултат в протокола на ОИК от 03.11.2019г. Твърди се, че са допуснати сериозни нарушения в изборния процес при преброяване на гласовете, като преброяващата бюлетините не ги показвала на кандидатите, застъпниците и представителите на партии, а отразявала самостоятелно действителен ли е вотът или не. Излагат се съображения, че в множество бюлетини квадратчетата не били отбелязани със знаците „Х“ или „V“, а с други знаци, като в няколко от бюлетините поставеният знак засягал и двете полета на кандидатите, а в други имало петна или прегъване, което позволявало да се проследи и контролира вота на избирателя. Обосновава се, че с оглед тези обстоятелства част от бюлетините били обявени и отразени като действителни, а всъщност следвало да се обявят за недействителни. Счита се, че посочените съществени нарушения на изборните правила са довели до опорочаване на волята на избирателя и до промяна на изразения вот. Моли се съда да отмени оспореното решение като незаконосъобразно и да обяви избора за кмет на с.Овощник за недействителен.

Предвид изложеното, Общинска избирателна комисия Казанлък следва да приеме общо становище по подадената жалба и да определи лице, което да я представлява в производството по оспорване на цитирания по-горе акт в съответствие със становището на комисията.

Председателят на Комисията предостави възможност за мнения, предложения и възражения.

Комисията счита, че посочените в жалбата пороци не са налице и произведения избор за Кмет на кметство с.Овощник е действителен, следователно оспорваното решение е правилно и законосъобразно.

В съответствие с чл. 76, ал. 2 от ИК се направи предложение Общинската избирателна комисия, в производството по оспореното решение да се представлява от своя председател Здравко Балевски, а в отделни случаи, когато той е възпрепятстван - от определен с настоящото решение заместник-председател – Николай Господинов. И двамата определени представители притежаван необходимото образование и правоспособност.

Премина се в режим на поименно гласуване на предложения проект за решение.

**„За“** приемане на решението гласуваха 13 от членовете на комисията (Здравко Балевски, Николай Господинов, Тюркян Салиева, Таня Димитрова, Мариана Стойнева, Йорданка Арнаудова, Петър Иванов, Милена Кацарова, Петко Петков, Ваня Андреева, Любомир Денков, Мартина Кулева и Спас Спасов).

**„Против“** приемане на решението – няма.

Във връзка с гореизложеното и на основание чл. 87, ал. 1, т. 34 от Изборния кодекс, Общинска избирателна комисия Казанлък взе следното:

**РЕШЕНИЕ № 246**

1.ОИК Казанлък оспорва изцяло жалбас Вх. № 229/11.11.2019 г. от Георги Атанасов Данев, подадена в качеството му на кандидат за кмет на Кметство с.Овощник, общ. Казанлък против Решение №241/03.11.2019г. на Общинска избирателна комисия /ОИК/ - Казанлък.

2. С оглед предявената молба за откриване на производство по проверка истинността на протокол №241200001014 от 03.11.2019г. на СИК в Избирателна секция №241200077, кметство с.Овощник, община Казанлък и протокол №241200001015 от 03.11.2019г. на СИК в Избирателна секция №241200078, кметство с.Овощник, община Казанлък, относно тяхната вярност, ОИК Казанлък ще се ползва от оспорените протоколи.

3. Определя за процесуален представител на ОИК Казанлък в производството по оспорване наРешение №241/03.11.2019г. на Общинска избирателна комисия – Казанлък пред всички съдебни инстанции – Здравко Красимиров Балевски, ЕГН: хххххххххх. При невъзможност да участва в отделни съдопроизводствени действия или в цялото производство, същия да бъде заместен от Николай Гочев Господинов, ЕГН: хххххххххх.

4. При изпълнение на правомощията си, определените в т.3 от настоящото решение членове да се ръководят от закона, интересите на ОИК и взетите в настоящото решение становища.

Препис от решение да се връчи на заинтересованите членове.

 Поради изчерпване на дневния ред заседанието бе закрито в 17:20 часа.

**ПРЕДСЕДАТЕЛ:** …………………………….

 /ЗДРАВКО БАЛЕВСКИ/

**СЕКРЕТАР:**..…………………………….

 /ТАНЯ ДИМИТРОВА/